Šv. Zelija ir Liudvikas Martenai

Liudvikas Martenas (1823 m. rugpjūčio 22 d. – 1894 m. liepos 29 d.) ir Zelija Guerin Marten (1831 m. gruodžio 23 d. – 1877 m. rugpjūčio 28 d.) – Šv. Kūdikėlio Jėzaus ir Švč. Veido Teresėlės tėvai, Pranciškonų pasauliečių ordino nariai.

 Biografija 
Zelija Marten gimė žandaro šeimoje Normandijos kaime. Šeimoje augo trys vaikai: sūnus ir dvi dukterys. Zelijos sesuo tapo vienuole vizitiete, jos vienuolyne mokėsi vyresniosios Martenų dukros.

Liudvikas Martenas gimė Bordo mieste karininko šeimoje, įgijo laikrodininko specialybę Reno mieste ir Strasbūre. Sulaukę maždaug dvidešimties, ir Liudvikas, ir Zelija pirmiausia norėjo stoti į vienuolynus, tačiau abu gavo neigiamus atsakymus.

1850 m. Liudvikas atidarė laikrodininko dirbtuvę, o Zelija su seserimi įsteigė adata gaminamų Alansono nėrinių (šiandien jie įrašyti į UNESCO paveldo sąrašą) įmonę. Zelijai šis darbas puikiai sekėsi ir ji nestokojo užsakymųČIUBERKYTĖ, Inga. Žvilgsnis į Liudviko ir Zelijos šventos šeimos kasdienybę, kurios devizas buvo „Dievas pirmoje vietoje“. Bernardinai, 2023, gruodžio 26.. Liudvikas ir Zelija susitiko 1858 m. balandžio mėn. ant Šv. Leonardo tiltoŠv. Liudviko ir Zelijos Martenų su dukra Šv. Kūdikėlio Jėzaus Terese paveikslas. Krekenavos Švč. Mergelės Marijos Ėmimo į Dangų bazilika. Po trijų mėnesių, liepos 12 d., susituokė. Prancūzijoje tuomet buvo įprasta turėti „santuokos medalioną“. Liudvikas, būdamas juvelyras, pats sukūrė santuokos medalioną Zelijai: priekyje vaizduojami Senojo Testamento herojai Tobijas ir Sara, o apačioje užrašyti sutuoktinių krikšto vardai – Liudvikas ir Zelija.

Iš pradžių jaunavedžiai nusprendė gyventi kaip brolis ir sesuo, bet po dešimties mėnesių nuodėmklausys juos perkalbėjo ir per likusius 18 santuokos metų Martenams gimė septynios dukterys ir du sūnūs. Keturi vaikai mirė dar būdami mažiTAURAITĖ, Vilija. Šventieji Zelija ir Liudvikas Martenai. Magnificat, 2021, liepos 1..

1876 m. pabaigoje medikai konstatavo, kad Zelijos krūties vėžys tiek pažengęs, jog operuoti nebeverta. Beveik tuo pat metu mirė jos sesuo. Išgyti nepadėjo nei vaistai, nei kelionė į neseniai stebuklais išgarsėjusį Lurdą. Po žmonos mirties Liudvikas pardavė verslą bei namą ir persikėlė į Lizjė miestą, prie Zelijos brolio šeimos. Nuo 1882 m. keturios dukterys pasuko vienuoliškuoju keliu. Tam, kad paremtų penkiolikmetės Teresės troškimą stoti į vienuolyną, Liudvikas su dviem dukromis nukeliavo į Romą pas popiežių.

1887 m. gegužės mėn. Liudviką ištiko pirmasis paralyžiaus priepuolis. Vėliau dėl smegenų aterosklerozės Liudvikas trejus metus gulėjo psichiatrinėje ligoninėje. Nuo 1892 m. nebegalėjo vaikščioti ir buvo slaugomas namuose iki mirties 1894 m. liepos 29 d.

 Kanonizacija 
Zeliją ir Liudviką Martenus Katalikų Bažnyčia 2008 m. paskelbė palaimintaisiais, o 2015 m. – šventaisiais. Liturginei šventei pasirinkta jų santuokos diena – liepos 12. Tai pirmoji Bažnyčios istorijoje sykiu kanonizuota sutuoktinių pora. Popiežius Jonas Paulius II pavadino šią porą pavyzdžiu mūsų laikų tėvams ir sutuoktiniams.

Lietuvoje šv. Zelijos ir Liudviko Martenų bei jų dukros šv. Kūdikėlio Jėzaus Teresės pirmojo laipsnio relikvijos yra Krekenavos Švč. Mergelės Marijos Ėmimo į Dangų bazilikoje.

 Zelijos ir Ludviko Martenų vaikai 

 Marie-Louise Martin (1860 m. vasario 22 d. – 1940 m. sausio 19 d.), vienuolė, Švenčiausiosios Širdies sesuo Mari, karmelitė Lizjė;

 Marie Pauline (1861 m. rugsėjo 7 d. – 1951 m. liepos 28 d.), vienuolė, motina Jėzaus Agnietė, karmelitė Lizjė;
 Marie Léonie (1863 m. birželio 3 d. – 1941 m. birželio 17 d.), vienuolė, sesuo Françoise-Thérèse, Visitandine Kane; palaimintoji nuo 2015 m. sausio mėn.;
 Marie Helène (1864 m. spalio 3 d. – 1870 m. vasario 22 d.);
 Juozapas Luisas (1866 m. rugsėjo 20 d. – 1867 m. vasario 14 d.);
 Joseph Jean-Baptiste (1867 m. gruodžio 19 d. – 1868 m. rugpjūčio 24 d.);
 Marie Céline (1869 m. balandžio 28 d. – 1959 m. vasario 25 d.), vienuolė, Švenčiausiojo Veido sesuo Geneviève, karmelitė Lizjė;
 Marie Mélanie-Thérèse (1870 m. rugpjūčio 16 d. – 1870 m. spalio 8 d.);
 Marie Françoise-Thérèse (1873 m. sausio 2 d. – 1897 m. rugsėjo 30 d.), vienuolė, Kūdikėlio Jėzaus ir Šventojo Veido sesuo Teresė, Lizjė karmelitė, kanonizuota 1925 m.

 Šaltiniai 

 ČIUBERKYTĖ, Inga. Žvilgsnis į Liudviko ir Zelijos šventos šeimos kasdienybę, kurios devizas buvo „Dievas pirmoje vietoje“. Bernardinai, 2023, gruodžio 26.
 TAURAITĖ, Vilija. Šventieji Zelija ir Liudvikas Martenai. Magnificat, 2021, liepos 1.
 ŠUMSKIENĖ, V. „Labiau verti dangaus“: kas buvo šv. Teresėlės tėvai Zelija ir Liudvikas Martenai. Artuma. Nr. 7/8, 2011.
 Šv. Liudviko ir Zelijos Martenų su dukra Šv. Kūdikėlio Jėzaus Terese paveikslas. Krekenavos Švč. Mergelės Marijos Ėmimo į Dangų bazilika.
 BENDŽIUS, Simonas. (Ne)paprasta sutuoktinių pora: šventieji Zelija ir Liudvikas Martenai. Bernardinai, 2021, rugpjūčio 17.

 Išnašos 

Kategorija:Katalikų šventieji
Kategorija:Prancūzijos asmenybės
Kategorija:Pranciškonai